Forslag til RÅDETS FORORDNING om ændring af forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer

(forelagt af Kommissionen)

BEGRUNDELSE

I overensstemmelse med artikel 5 og 6 i Rådets forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer udløber overgangsperioden for indførelse af den fælles toldtarif og den overgangsperiode, i hvilken de spanske myndigheder fik tilladelse til at opkræve en afgift på produktion og import (APIM) på alle produkter, der blev indført til eller fremstillet på De Kanariske Øer, den 31. december 2000.

I oktober og november 2000 anmodede de spanske myndigheder om, at overgangsperioderne og de foranstaltninger, der blev indført i henhold til Rådets forordning (EØF) nr. 1911/91, forlænges.

Anmodningen indeholdt dokumentation, som syntes at vise, at selv om den økonomiske situation på De Kanariske Øer er forbedret siden overgangsperioden, ville en fuld integration af regionen føre til en nedgang i den industrielle og kommercielle aktivitet og i beskæftigelsen i de forskellige berørte sektorer.

I den korte periode, der var til rådighed, var det imidlertid ikke muligt at afgøre, hvilken virkning det ville have på De Kanariske Øers økonomiske og sociale situation, hvis de eksisterende foranstaltninger ophæves eller ændres.

Det er derfor hensigtsmæssigt at forlænge overgangsperioderne med et år for at sikre de erhvervsdrivende en vis kontinuitet i den retstilstand, der påvirker deres erhvervsvirksomhed. Denne forlængelse giver også de parter, der er involveret i beslutningsprocessen, tilstrækkeligt med tid til at finde en tilfredsstillende løsning for Spanien og De Kanariske Øer, hvorved der tages hensyn til målene i traktatens artikel 299, stk. 2.

2001/0038 (CNS)

Forslag til RÅDETS FORORDNING om ændring af forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Spaniens og Portugals tiltrædelse, særlig artikel 25, stk. 4, første afsnit,

under henvisning til forslag fra Kommissionen [1],

[1] EFT C , , s. .

under henvisning til udtalelse fra Europa-Parlamentet [2],

[2] EFT C , , s. .

under henvisning til udtalelse fra Det Økonomiske og Sociale Udvalg [3],

[3] EFT C , , s. .

under henvisning til udtalelse fra Regionsudvalget [4], og

[4] EFT C , , s. .

ud fra følgende betragtninger:

(1) Artikel 5, stk. 1, i Rådets forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer fastsatte en overgangsperiode, i hvilken de spanske myndigheder fik tilladelse til at opkræve en afgift på produktion og import (APIM) på alle produkter, der blev indført til eller fremstillet på De Kanariske Øer.

(2) Artikel 6, stk. 1, i forordning (EØF) nr. 1911/91 fastsatte en overgangsperiode for gradvis indførelse af den fælles toldtarif (FTT) på De Kanariske Øer.

(3) Begge overgangsperioder udløber den 31. december 2000.

(4) I oktober og november 2000 anmodede de spanske myndigheder om, at overgangsperioderne og de foranstaltninger, der blev indført i henhold til forordning (EØF) nr. 1911/91, forlænges.

(5) Anmodningen indeholdt dokumentation, som syntes at vise, at selv om den økonomiske situation på De Kanariske Øer er forbedret siden overgangsperioden, ville en fuld integration af regionen føre til en nedgang i den industrielle og kommercielle aktivitet og i beskæftigelsen i de forskellige berørte sektorer.

(6) I den korte periode, der var til rådighed, var det imidlertid ikke muligt at afgøre, hvor stor virkning det ville have på De Kanariske Øers økonomiske og sociale situation, hvis de eksisterende foranstaltninger ophæves eller ændres.

(7) Det er derfor hensigtsmæssigt at forlænge overgangsperioderne med et år for at sikre de erhvervsdrivende en vis kontinuitet i den retstilstand, der påvirker deres erhvervsvirksomhed.

(8) Efter afslutningen af den nævnte evaluering vil Kommissionen i givet fald fremsætte et nyt forslag, hvori der tages hensyn til målene i traktatens artikel 299, stk. 2 -

UDSTEDT FØLGENDE FORORDNING:

Artikel 1

I artikel 5, stk. 1 og 6, og artikel 6, stk. 1, i forordning (EØF) nr. 1911/91 erstattes datoen "31. december 2000" af "31. december 2001".

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles,

På Rådets vegne

Formand

FINANSIERINGSOVERSIGT //

// DATO: 29.1.2001

1. // FORANSTALTNINGENS BETEGNELSE:

Forslag til Rådets forordning om ændring af forordning (EØF) nr. 1911/91 af 26. juni 1991 om anvendelse af fællesskabsretten på De Kanariske Øer.

2. // RETSGRUNDLAG:

Akten vedrørende Spaniens og Portugals tiltrædelse, særlig artikel 25, stk. 4.

3. // FORANSTALTNINGENS FORMÅL:

Dette forslag har til hensigt midlertidigt i et år at forlænge toldsatserne og toldfritagelserne i forbindelse med APIM afgiften (afgift på produktion og import), anvendelsen af de autonome toldsuspensioner og overgangsperioden for indførelsen af Den Fælles Toldtarifs toldsatser ved import af visse varer til De Kanariske Øer på det plan, der var gældende den 31. december 2000.

4. // FINANSIELLE VIRKNINGER

Ingen

De finansielle virkninger ved forslagets aspekter er der allerede taget hensyn til i forslag COM(2000)858 final, der blev vedtaget af Kommissionen den 29. december 2000.